b'\n_START_ARTICLE_\nMetoh\n_START_PARAGRAPH_\nMetoh (gr\xc5\xa1ko  \xce\xbc\xce\xb5\xcf\x84\xce\xbf\xcf\x87\xce\xae [metoh\xc3\xa9], delni\xc5\xa1tvo, skupnost, skupno dobro) ali metohija (gr\xc5\xa1ko  \xce\xbc\xce\xb5\xcf\x84\xcf\x8c\xcf\x87\xce\xb9\xce\xb1  [met\xc3\xb3hia], \xce\xbc\xce\xb5\xcf\x84\xcf\x8c\xcf\x87\xce\xb9\xce\xbf\xce\xbd [met\xc3\xb3hion]) je bilo v srednjeve\xc5\xa1kem  srbskem agrarnem pravu zemlji\xc5\xa1\xc4\x8de ali posest cerkve ali samostana. Posest je postala metohija, ko se je podarila cerkvi ali samostanu. _NEWLINE_Metohije so bile sprva naselja menihov, ki so obdelovali samostansko zemljo. S tem imenom se je ozna\xc4\x8devala  posamezna vas ali ve\xc4\x8d vasi ali majhen samostan, darovan ali podrejen ve\xc4\x8djemu. Metohija je v\xc4\x8dasih pomenila tudi ljudi, ki so \xc5\xbeiveli na samostanski ali cerkveni domeni. Metohija je dala ime pokrajini Metohiji na Kosovu. Metoh v o\xc5\xbejem pomenu besede pomeni upravno sredi\xc5\xa1\xc4\x8de metohije._NEWLINE_V fevdalni Srbiji so ktitorji nekatere cerkve ali samostane priklju\xc4\x8dili k ve\xc4\x8djim in jih postavili pod njihovo  oblast, s \xc4\x8dimer so nastale cerkvene veleposesti, metohije, v katere je pogosto spadalo tudi ve\xc4\x8d vasi.  Posebno  bogati so bili veliki vladarski samostani, ki so posedovali po dve ali ve\xc4\x8d metohij, lahko tudi zelo oddaljenih od centralnega samostana. Metohijo je upravljal za to zadol\xc5\xbeen menih-ekonom, ki je lahko imel pomo\xc4\x8dnike za upravne,  sodne, voja\xc5\xa1ke in finan\xc4\x8dne posle. Njihov cilj je bil gospodarsko izkoristiti posest, ljudi pa za politi\xc4\x8dne in voja\xc5\xa1ke namene. Naziv metohija se zdaj nana\xc5\xa1a na vsako samostansko ali cerkveno posest, ki ni v njuni neposredni bli\xc5\xbeini.'